Liga dring aan op swart onnie by SchweizerEFF-ondersteuners was van die betogers wat op die perseel van die Laerskool Schweizer-Reneke geprotesteer het. Foto: ANA ŉ Swart leerkrag moet die geskorste onderwyseres van die Laerskool Schweizer-Reneke vervang, eis die Jong Kommunisteliga (YCL). “Ons wil sien dat gelyke indiensneming en regstellende aksie by die skool toegepas word [waar] 99,9% (sic) van die onderwysers wit is,” sê Pule Ramabodu, lid van die liga se Dr. Ruth Mompati-distrikskomitee. Sello Lehari, Noordwes se LUR vir onderwys, het die gr. R-onderwyseres Elana Barkhuizen Donderdag geskors nadat sy Woensdag op die eerste skooldag ŉ foto met ouers in ŉ WhatsApp-groep gedeel het waarop gesien kan word hoe vier swart leerders apart van 18 wit leerders in haar klas sit, berig African News Agency. Ná pouse het sy almal rondgeskuif sodat die swart en wit kinders tussen mekaar gesit het. ŉ Ouer het intussen aan Maroela Media gesê die vier leerders het eers Woensdagoggend aan die skool ingeskryf. Barkhuizen het toe reeds die 18 kinders wat vroegtydig ingeskryf het se plekke in die klas beplan, maar ná pouse het sy almal rondgeskuif sodat die swart en wit kinders tussen mekaar gesit het. Die skool se beheerliggaam het egter nie dié bewering bevestig nie en het in ŉ verklaring wat uitgereik is geen rede gegee hoekom die vier swart leerders op die omstrede foto apart sit nie. Noordwes se onderwysdepartement sal na verwagting volgende week ŉ verslag van ondersoek na die voorval uitreik nadat ŉ bohaai in die sosiale media oor die foto ontstaan het. Intussen het die skool Vrydagoggend sonder voorval begin. Donderdagoggend het ouers hul kinders by die skool gaan haal midde-in ’n vurige betoging wat sommige ouers gedwing het om ’n heining te breek om by hul kinders uit te kom en hulle weg te vat. Politieke partye en organisasies het vandeesweek flink op die foto en die herrie gereageer. Keneetswe Mosenogi, sameroeper van die ANC se provinsiale taakspan, het gesê die regerende party is verstom oor die “oënskynlik rassistiese sitreëlings” in die skool op die foto. Niks sal ons stuit in ons stryd teen rassisme nie. “Ons is ontstoke omdat dit beslis nie die soort samelewing is wat ons in die vooruitsig gestel het nie,” het Mosenogi gesê. “Niks sal ons stuit in ons stryd teen rassisme nie.” Joe McGluwa, DA-leier van Noordwes, het gesê die “taalhindernis” moenie gebruik word om kinders te skei nie. “Hulle is by die skool om die taal [Afrikaans] te leer; hulle moenie geskei word nie.” Maar AfriForum het politici veroordeel wat dié situasie “vir eie gewin uitgebuit het sonder om eers die werklike agtergrond van die foto vas te stel”. Volgens Alana Bailey, die organisasie se adjunk- uitvoerende hoof, bestaan kanale waardeur klagtes oor probleme by skole – waaronder rassistiese optrede – na behore ondersoek kan word en die nodige optrede daarop kan volg. “In hierdie geval, na aanleiding van een foto, is blote gevolgtrekkings en selfs dreigemente van geweldpleging gemaak. Dit is duidelik dat die [welstand] van enige van die leerders allermins deur die politici oorweeg is of as van belang deur hulle geag word en dat hulle eerder op die vooraand van die verkiesing op eie politieke gewin fokus.” Die foto … weerspieël nie die ware karakter van die skool nie. Die skool se beheerliggaam het in sy verklaring gesê die foto waarop swart en wit gr. R-leerders afsonderlik sit, “weerspieël nie die ware karakter van die skool nie”. “Die Laerskool Schweizer-Reneke is trots op sy geïntegreerde leerderkorps,” het Jozeph du Plessis, voorsitter van die skool se beheerliggaam, gesê. “Die skool se etos berus op inklusiwiteit as ’n weerspieëling van die breër Suid-Afrikaanse samelewing.” Die LUR sê Barkhuizen is geskors hangende ŉ ondersoek, maar ontstoke ouers wil hê sy moet ontslaan en die hoof, Alwyn Henning, geskors word. Hulle het ná Lehari se ontmoeting Donderdagoggend met Henning by die skool gesê die LUR moet ŉ swart onderwyser aanstel. Terwyl Lehari Barkhuizen se skorsing aangekondig het, het hy gesê die skool het tydens sy besoek verduidelik die vier swart kinders het eenkant gesit omdat hulle nuwe inskrywings was en nóg Afrikaans nóg Engels kan praat. Rassisme laat swart leerders minderwaardig voel. Hy het aan ŉ skare betogers op die skoolperseel gesê: “Ons aanvaar nie die verskoning nie,” en bygevoeg hulle moet nog oor die skoolhoof se lot besluit. Ramabodu het gesê dis nie die eerste keer dat die skool van rassisme beskuldig word nie, want 11 jaar gelede het die YCL daarheen opgeruk nadat die skool glo aantygings gemaak het dat swart leerders dwelms verkoop en nie in die klas oplet nie. “Rassisme laat swart leerders minderwaardig voel,” sê Ramabodu. “Dis ŉ werktuig wat wit mense gebruik om swart mense te dwing om die skool te verlaat. Dis daarop gemik om net wit kinders in dié skool te hê.”